# Colegiul Național “Liviu Rebreanu”

Lucrare de atestat profesional la Informatică

**akashic dreams**

Candidat,

*Șorecău Adrian-Vasile*

Clasa a XII-a B

Profesor coordonator,

*Candale Silviu Titus*

Bistrița, 2022

Cuprins

1. Argument
2. Prezentarea aplicației
3. Elemente de conținut
4. Posibilități de dezvoltare
5. Bibliografie

Argument

Mereu am fost fascinat de vise, de ce se întâmplă la nivel neurologic și spiritual în momentul în care dormim. Astfel, interesul meu pentru lumea viselor a început să crească în mod deosebit după ce am avut un vis lucid (un vis pe care îl puteam controla fiind conștient că visam). Voiam să retrăiesc experiența de a avea libertate și control deplin. Astfel, am aflat de jurnalele de vise, care te ajută să visezi lucid prin identificarea unor secvențe care se repetă în vise. De exemplu, dacă o persoană va visa de 3 ori într-o săptămână un elefant roz și își va repeta în gând înainte de culcare faptul că dacă visează un elefant roz, înseamnă că visează și repetă această tehnică pe o perioadă mai îndelungată de timp, șansele sunt destul de mari ca într-o bună zi acesta să devină lucid în timpul unui vis. Efortul pe care trebuie să-l depună este scrierea în jurnal a viselor cât încă și le amintesc și opțional recitirea acestora înainte de culcare.

După aproximativ un an de scris pe hârtie visele pe care le aveam, am experimentat doar 6 vise lucide și semi-lucide. Mai apoi am aflat de la un prieten de o aplicație în care îți poți înregistra visele (Lucid – Dream Journal) și de data aceasta chiar s-au văzut rezultate. Pe lângă faptul că reușeam să visez lucid mai des, mai aveam și o listă cu vise pe care le puteam analiza singur, găsindu-le semnificații.

Aplicația Web “akashic dreams” a fost creată din dorința de a îmbunătăți aplicația pe care o folosesc ca jurnal de vise. Deși îmi satisface dorințele, cred că ar putea fi îmbunătățită, adăugând mai multe facilități și statistici.

Inițial, am vrut să o dezvolt ca o aplicație mobilă, dar în clasa a XII-a am învățat să lucrez cu PHP și SQL și astfel am dezvoltat-o ca o aplicație web, dorind ca pe viitor să cumpăr domeniul “akashic-dreams.com” și să extend aplicația pentru a putea fi folosită de cât mai multe persoane.

Lucrurile care m-au făcut să aleg această temă sunt micile ajustări și îmbunătățiri pe care le-aș adăuga aplicației pe care o folosesc deja.

Consider că lumea ar trebui să afle mai multe despre potențialul viselor și despre câte se pot face în timpul somnului (Nikola Tesla, Salvador Dali, Leonardo DiCaprio, Stephen King și Srinivasa Ramanujan ar fi câteva genii care se foloseau de visele lucide pentru a veni cu idei noi și pentru a studia cât timp se odihnesc).

Prezentarea aplicației

Aplicația Web “akashic dreams” este dedicată celor ce vor să intre în lumea viselor lucide sau pur și simplu vor să țină evidența viselor.

Aplicația are 3 pagini vizibile de utilizator: cea de înregistrare și autentificare a utilizatorului, cea a jurnalului, în care utilizatorul poate să-și vizualizeze visele personale și caracteristici ale acestora și cea în care adaugă un vis.

În momentul intrării pe site, utilizatorul este direcționat pe pagina de autentificare și înregistrare, în care poate fie să-și creeze un cont nou, fie să se autentifice cu unul deja existent.

După autentificare, utilizatorul este redirecționat pe pagina principală, unde se află jurnalul propriu-zis, alături de un buton de deconectare și unul de adăugare a visului. Visele și profilul pot fi șterse.

În pagina de adăugare a visului, utilizatorul este rugat să completeze următoarele câmpuri: data, titlul și descrierea visului, precum și calitatea somnului, cât de bine își amintește visul, starea pe care o avea după vis și cât de lucid a fost acesta. În urma completării tuturor câmpurilor, visul și statisticile visului vor putea fi vizualizate în pagina principală.

Elemente de conținut

Posibilități de dezvoltare

Securitatea este un punct slab al aplicației la momentul de față. Până și cele mai banale injecții SQL ar putea ajunge la baza de date. Aceasta ar putea fi îmbunătățită cu ajutorul funcțiilor de validare a inputului în JavaScript, cât și în PHP.

Înregistrarea și autentificarea cu ajutorul email-ului. Aceasta se poate realiza prin adăugarea, în primul rând, a unui câmp nou în tabela cu utilizatori, iar în al doilea rând printr-o verificare asemănătoare cu cea a username-ului, dar asta ar presupune câte 2 verificări individuale per autentificare.

Modalitatea de recuperare a parolei. Aceasta se poate face printr-o verificare prin email, iar după confirmarea identității, utilizatorul va putea să-și modifice parola.

Modalitatea de a contacta administratorul site-ului prin email. Aceasta se poate realiza prin introducerea unui formular în care utilizatorul își va scrie mesajul, iar serverul va trimite prin email mesajul transmis.

Editarea viselor. Aceasta se poate realiza prin adăugarea unui buton în modalul fiecărui vis (fiecărei postări), iar la apăsarea acestuia datele afișate să se schimbe în input-uri cu valorile inițiale, iar la apăsarea unui alt buton, datele să se modifice în baza de date.

Ștergerea tuturor viselor. Aceasta se poate realiza printr-un buton și o comandă SQL care să șteargă toate visele cu id-ul utilizatorului.

O pagină de profil a utilizatorului, în care să-și poată personaliza profilul (poza de profil, modificarea email-ului, a parolei, a username-ului).

O pagină de statistici prin care se urmărește calitatea somnului, claritatea acestuia, starea de după somn și luciditatea pe perioade de o săptămână, o lună și un an. Aceasta ar presupune grafice și analiza bazei de date.

O modalitate de a găsi anumite vise prin intermediul unui search bar. Aceasta ar presupune o căutare a cuvintelor scrise în tabela cu vise.

Bibliografie

Bootstrap 5 - <https://getbootstrap.com/docs/5.0/>

StackOverflow - <https://stackoverflow.com/>

Youtube - <https://www.youtube.com/>

Canva - <https://www.canva.com/>

Naldz Graphics - <https://naldzgraphics.net/>

TutorialRepublic - <https://www.tutorialrepublic.com/>

Free Frontend - <https://freefrontend.com/>

Coolors - <https://coolors.co/>

MDBootstrap - <https://mdbootstrap.com/>